Kjónté kꞌuékjasin chꞌin Jesús nchónhña kjuaxroan ijié kꞌuíkonxín ikon sin,
la kjónté xi̱kaha la kuitekakuenhña sin ti jehe chꞌan.
*Mé xi̱kaha xiteyá ti xroon tsíkjin Isaías ndáchro:
Ìnchéni,
¿nkexro kuitekaon ti nkehe chrónkani?
¿Xá nkexro kjua̱ko̱he̱ ti kjuachaxin kuèntá?
Méxra̱ kuitekakuenhña sin ti chꞌin Jesús éxi tsíkjin chꞌin Isaías kja̱xin:
*Díos kjuínchekꞌikonhña chꞌan sin la ko kjuínchecha chꞌan a̱sén sin,
kixin chrókꞌuíkonhña sin,
la ko chrókienxínhña sin,
ndá chrókóchjinehña sin ti jehe chꞌan kixin chrókjuinchekito̱he chꞌan jína ti jehe sin.
Mé xi̱kaha kꞌuéchronka chꞌin Isaías imá ósé kixin tsíkꞌikon chꞌan ti kjuachaxin ijié kuènté chꞌin Jesús,
ndá kꞌuéchronka chꞌan ti nkehe tsíkꞌikon chꞌan.
Itsjé ti sin judío tꞌe̱to̱an la kuitekaon sin ti chꞌin Jesús,
kjánchó chenkahya sin ninkexró kixin tso̱noehña ti sin fariseo,
kixin ti tso̱nohe sin la tso̱nínkaon sin ndá tsjajonhña sin kjuachaxin chrókꞌuixehen sin ti ni̱nko.
Mé xi̱kaha imá kóxríhi̱n sin kixin chojni chjasintajni ó chrókjuikosáyehe ti jehe sin,
ndá kanhñó kjueyá sin kixin chrókjuikosáyehe sin Díos.
Ndá itsen nixja chꞌin Jesús ndáchro:
―Ti nkexro tsitekaon ti janhan la jehya janhuán titekaon sin,
kja̱xin titekaon sin ti Tꞌaná,
ti nkexro ichrꞌán ti janhan kꞌuinka.
A̱ndá ti nkexro tꞌikon ti janhan mé kja̱xin tꞌikon ti nkexro ichrꞌán ti janhan kꞌuinka.
Janhan mé ti xrohi kꞌuinka chjasintajni kixin ti nkexro tsitekaon ti janhan la tsꞌejóhya sin ti sítie.
A̱ndá ti nkojín nkexro tihin ti nkehe tjéxrja̱nka ndá titekákonhña,
la jehya janhan si̱ntakjasótia sin kixin jehya kꞌuinka si̱ntakjasóte chojni chjasintajni.
Náhí.
Kꞌuinka kixin si̱ntakaá chojni.
A̱ndá ti nkexro tsitekakonhña ti janhan la ko tsitekakonhña ti itan kuénta̱na la ó siín nkexro tsjanchia ijie̱,
ti itan xrja̱nká mé tsjasótexín sin ti ña̱o tsjixixín.
Jehya ti nkehe kuénta̱na xrja̱nká.
Náhí.
Tꞌaná,
ti nkexro ichrꞌán ti janhan kꞌuinka,
mé kꞌue̱to̱an ti nkehe tso̱xrja̱nka la ko ti nkehe tsjàkua.
A̱ndá nona kixin ti sin titekaon ti nkehe kꞌue̱to̱an Tꞌaná mé tsꞌáyéhe̱ sin ti kjuachón nkochríxín.
Mé xi̱kaha ti nkehe ndáxrja̱n,
mé Tꞌaná kꞌue̱to̱an tsondáxrja̱n.